ຄະນະວິທະຍາສາດສັງຄົມ ເປັນໜຶ່ງໃນຈຳນວນ 10 ຄະນະວິຊາ (ປະຈຸບັນມີ 13 ຄະນະວິຊາ) ທີ່ໄດ້ຮັບການສ້າງຕັ້ງຂຶ້ນຮ່ວມກັບ ຄະນະອັກສອນສາດ (ຄອສ) ໂດຍມີຊື່ວ່າ ຄະນະພາສາລາວວັນນະຄະດີ ແລະ ມະນຸດສາດ ຊຶ່ງໄດ້ຮັບການສ້າງຕັ້ງຂຶ້ນພ້ອມໆກັບການສ້າງຕັ້ງມະຫາວິທະຍາໄລແຫ່ງຊາດ (ມຊ) ຕາມດຳລັດຂອງນາຍົກລັດຖະມົນຕີເລກທີ 50/ນຍ ລົງວັນທີ 9/6/1995. ໃນໄລຍະຕໍ່ມາ ເມື່ອການພັດທະນາທາງດ້ານເສດຖະກິດ-ສັງຄົມຂອງປະເທດຊາດໄດ້ມີການເຕີບໃຫຍ່ຂະຫຍາຍຕົວ ແລະ ເພື່ອໃຫ້ມີຄວາມສອດຄ່ອງກັບສະພາບການຂະຫຍາຍຕົວດັ່ງກ່າວ ມະຫາວິທະຍາໄລແຫ່ງຊາດ ຈຶ່ງໄດ້ມີການປັບປຸງຄືນໃໝ່ຄືເພີ່ມຈາກ 8 ຄະນະວິຊາມາເປັນ 10 ຄະນະວິຊາ. ດ້ວຍເຫດນັ້ນ, ຄະນະພາສາລາວ-ວັນນະຄະດີ ແລະ ມະນຸດສາດ ຈຶ່ງໄດ້ແຍກອອກເປັນ 2 ຄະນະຄື: ຄະນະວິທະຍາສາດສັງຄົມ ແລະ ຄະນະອັກສອນສາດ ຕາມດຳລັດເລກທີ 87/ນຍ ລົງວັນທີ 20/6/2000.
ພາຍຫຼັງໄດ້ຮັບການສ້າງຕັ້ງຄະນະວິທະຍາສາດສັງຄົມ ອັກສອນຫຍໍ້ແມ່ນ (ຄວຄ), ເຊິ່ງ ຄວຄ ໄດ້ປະກອບມີລະບົບການຈັດຕັ້ງດັ່ງນີ້: ຄະນະນຳລວມມີ 4 ທ່ານຄື: ຄະນະບໍດີ 1 ທ່ານ ແລະ ຮອງຄະນະບໍດີ 3 ທ່ານ. ນອກຈາກນັ້ນ, ຍັງມີ 5 ພະແນກທີ່ເປັນເສນາທິການໃຫ້ແກ່ຄະນະບໍດີຄື: ພະແນກຈັດຕັ້ງ-ສັງລວມ, ພະແນກການເງິນ-ຊັບສິນ, ພະແນກຄຸ້ມຄອງນັກສຶກສາ, ພະແນກຄົ້ນຄວ້າວິທະຍາສາດ-ຫຼັງປະລິນຍາຕີ ແລະ ພະແນກວິຊາການ. ສ່ວນພາກວິຊາມີພຽງ 3 ພາກຄື: ພາກວິຊາວິທະຍາສາດການເມືອງ, ພາກວິຊາພູມີສາດ ແລະ ພາກວິຊາປະຫວັດສາດ ແລະ ມະນຸດວິທະຍາ ແລະ ປະກອບມີ 3 ຫຼັກສູດຄື: ຫຼັກສູດວິທະຍາສາດການເມືອງ, ຫຼັກສູດພູມີສາດ ແລະ ຫຼັກສູດປະຫວັດສາດ ແລະ ມະນຸດວິທະຍາ.
ຫຼັງຈາກນັ້ນມາ, ຄວຄ ໄດ້ມີການເຕີບໃຫຍ່ຂະຫຍາຍຕົວທັງທາງດ້ານປະລິມານ ແລະ ຄຸນນະພາບ ແລະ ອີງໃສ່ຄວາມຮຽກຮ້ອງຕ້ອງການຂອງສັງຄົມ ກໍຄືຄວາມຕ້ອງການຂອງນັກສຶກສາປັນຍາຊົນທີ່ມີຄວາມຕ້ອງການຢາກຮຽນສາ ຂາວິຊາຊີບໃໝ່ນັບມື້ຫຼາຍຂຶ້ນ. ດັ່ງນັ້ນ, ມາເຖິງສົກສຶກສາປີ 2004-2005 ຄວຄ ຈຶ່ງໄດ້ມີການປັບປຸງລະບົບການຈັດຕັ້ງຄືນໃໝ່ດ້ວຍການປ່ຽນຊື່ພາກວິຊາ, ສ້າງພາກວິຊາໃໝ່ ແລະ ສ້າງຫຼັກສູດໃໝ່ຄື: ໄດ້ປ່ຽນຊື່ຈາກພາກວິຊາວິທະຍາສາດການເມືອງ ມາເປັນພາກວິຊາການເມືອງ ແລະ ບໍລິຫານລັດຖະກິດ, ປ່ຽນຈາກພາກວິຊາພູມີສາດ ມາເປັນພາກວິຊາພູມີສາດ ແລະ ສາລະສົນເທດສາດ (GIS), ປ່ຽນຈາກພາກວິຊາປະຫວັດສາດ ແລະ ມະນຸດວິທະຍາ ມາເປັນພາກວິຊາປະຫວັດສາດ ແລະ ບູຮານວິທະຍາ, ໄດ້ສ້າງຕັ້ງພາກວິຊາໃໝ່ຂຶ້ນ 2 ພາກວິຊາຄື: ພາກວິຊາການທ່ອງທ່ຽວ ແລະ ການໂຮງແຮມ, ພາກວິຊາສັງຄົມສົງເຄາະ ແລະ ການພັດທະນາ.
ມາເຖິງປີ 2015 ກໍໄດ້ມີການປັບປຸງຊື່ຫຍໍ້ຂອງແຕ່ລະຄະນະທົ່ວມະຫາວິທະຍາໄລແຫ່ງຊາດ, ເຊິ່ງຕົວອັກສອນຫຍໍ້ຂອງຄະນະວິທະຍາສາດສັງຄົມໄດ້ປ່ຽນຈາກ (ຄວຄ) ມາເປັນ (ຄສຄ) ແລະ ມາຮອດສົກປີ 2015-2016 ຄະນະວິທະຍາສາດສັງຄົມກໍໄດ້ປັບປຸງໂຄງຮ່າງການຈັດຕັ້ງໃໝ່ຄື ໄດ້ແຍກພະແນກຄົ້ນຄວ້າວິທະຍາສາດ-ຫຼັງປະລິນຍາຕີ ອອກເປັນ 2 ພະແນກຄື: ພະແນກຄົ້ນຄວ້າວິທະຍາສາດ ແລະ ພະແນກການສຶກສາຫຼັງປະລິນຍາຕີ ໃນປີ 2017 ສູນຄົ້ນຄວ້າ ແລະ ຝຶກອົບຮົມດ້ານການປະເມີນຜົນກະທົບຕໍ່ສັງຄົມ ແລະ ການຄຸ້ມຄອງການຈັດສັນຍົກຍ້າຍ (Research and Training Centre on Social Impact Assessmenet and Resettlement Management) ຫຼື ເອີ້ນຫຍໍ້ວ່າ ສູນ RTC ແມ່ນໄດ້ຮັບອະນຸມັດສ້າງຕັ້ງຢ່າງເປັນທາງການ ຕາມຂໍ້ຕົກລົງຂອງທ່ານອະທິການບໍດີ ມະຫາວິທະຍາໄລແຫ່ງ ສະບັບເລກທີ 4584/ມຊ ລົງວັນທີ 07 /11/2017.
ປະຈຸບັນຄະນະວິທະຍາສາດສັງຄົມມີລະບົບການຈັດຕັ້ງດັ່ງນີ້: ຄະນະນຳລວມມີ 4 ທ່ານຄື: ຮັກສາການຄະນະບໍດີ 1 ທ່ານ ແລະ ຮອງຄະນະບໍດີ 3 ທ່ານ. ນອກຈາກນັ້ນ, ຍັງມີ 6 ພະແນກ, 5 ພາກວິຊາ ແລະ 1 ສູນ ທີ່ເປັນເສນາທິການໃຫ້ແກ່ຄະນະວິິທະຍາສາດສັງຄົມ ມະຫາວິທະຍາໄລແຫ່ງຊາດ.